IFEC ดีดตัว 3% รับข่าว ตลท. ปลด SP หลังจ่ายหนี้ตั๋ว B/E ครบแล้ว
IFEC ดีดตัว 3% รับข่าว ตลท. ปลด SP หลังจ่ายหนี้ตั๋ว B/E ครบแล้ว ล่าสุด ณ เวลา 10.53 น. อยู่ที่ 3.88 บาท บวก 0.14 บาท หรือ 3.74% สูงสุด 3.98 บาท ต่ำสุด 3.80 บาท ด้วยมูลค่าซื้อขาย 131.21 ล้านบาท
4 ม.ค. 2560

ผู้สื่อข่าวรายงานว่า ราคาหุ้นบริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ล่าสุด ณ เวลา 10.53 น. อยู่ที่ 3.88 บาท บวก 0.14 บาท หรือ 3.74% สูงสุด 3.98 บาท ต่ำสุด 3.80 บาท ด้วยมูลค่าซื้อขาย 131.21 ล้านบาทขณะที่ดัชนีหุ้นไทยโดยรวมบวก 0.79 %

โดยสาเหตุที่ทำให้ราคาหุ้น IFEC ปรับตัวขึ้น คาดว่ามาจากการที่ตลาดหลักทรัพย์แห่งประเทศไทย (ตลท.) ปลดเครื่องหมาย SP หลักทรัพย์บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ตั้งแต่การซื้อขายรอบเช้าของวันที่ 4 มกราคม 2560 เป็นต้นไป หลังจากเช้านี้ IFEC รายงานว่า ตามที่บริษัทออกตราสารหนี้ประเภทตั๋วแลกเงิน (Bill of Exchange) เสนอขายแก่บุคคลในวงจำกัด จำนวน 100,109,589.04 บาท โดยมีบริษัทหลักทรัพย์จัดการกองทุนแลนด์ แอนด์ เฮ้าส์ จำกัด เป็นผู้ลงทุนดังกล่าว
ทั้งนี้ บริษัทได้มีแนวทางการแก้ไขการผิดนัดชำระหนี้ บริษัทได้ดำเนินการแบ่งจ่ายชำระคืนเป็น 2 งวด โดยงวดที่ 1 ชำระเงินต้นในวันที่ 28 ธันวาคม 2559 เป็นจำนวนเงิน 50,000,000.00 บาท และงวดที่ 2 ชำระเงินต้นพร้อมดอกเบี้ยในวันที่ 30 ธันวาคม 2559 เป็นจำนวนเงิน 50,191,904.69 บาท ให้แก่บริษัท หลักทรัพย์จัดการกองทุน แลนด์ แอนด์ เฮ้าส์ จำกัด ครบถ้วนแล้ว               